פורים מתקרב - והסיכוי לגשם בחג פוחת: על פי ההערכות המעודכנות ביותר, ביום שלישי - בו צפויים להתחפש רוב ילדי ישראל - לא צפוי גשם. היום (ראשון), לעומת זאת, ייתכן גשם מקומי בצפון ובמרכז ותורגש התקררות. גם היום, זמן קצר לפני תחילתו הרשמית של האביב, ניתן לראות כי צפוי שבוע מעט הפכפך לקראת חילופי העונה.
ביום שני יהיה קריר וצפוי גשם מקומי קל, אך בשלישי תשתנה המגמה: מזג האוויר יהיה נוח ואף קריר בהרים ולא צפויים בשלב זה משקעים.ברביעי וחמישי יוסיף מזג האוויר להתחמם: בחמישי, שבמהלכו ייערכו חגיגות העדלאידע בערים רבות בארץ, יהיה שרבי ומעונן ברוב האזורים: בשפלה יגיעו הטמפרטורות לכ-33 מעלות וההתנהלות עם התחפושות עשויה להיות קצת פחות נעימה. ביום שישי הקרוב נעבור כולנו לשעון קיץ.